Lincoln (Nebraska)
Lincoln on linn Ameerika Ühendriikides, Nebraska osariigi pealinn ja Lancasteri maakonna halduskeskus. Elanike arv oli 2020. aasta rahvaloenduse kohaselt 291 082. See on Omaha järel rahvaarvult osariigis teisel kohal. 2020. aastal moodustasid 78,7% linna elanikkonnast valged, 4,7% afroameeriklased, 4,7% aasialased ja 0,9% põlisameeriklased. Ladinaameeriklasi (sõltumata rassist) oli 7%. Lincoln asutati 1856. aastal Lancasteri nime all, pealinna staatuse sai see 1867. aastal, kui Nebraska USA osariigiks sai. Praeguse nime sai Lincoln 29. juulil 1869. Linn sai nime Abraham Lincolni järgi. Linnaõigused sai Lincoln 1. aprillil 1869. Lincoln on Nebraska kaguosa majanduslik ja kultuuriline keskus. Lincolnis asub Bertram Goodhue projekteeritud Nebraska osariigi kapitoolium. See on valminud 1932. aastal ning on teine kõige kõrgem osariigi kapitooliumi hoone riigis (122 m). Linna suurimad tööandjad on valitsus- ja haridusasutused. Lincolnis tegutsevad 1869. aastal asutatud Nebraska-Lincolni Ülikool ja 1887. aastal asutatud eraõiguslik metodistlik Nebraska Wesleyani Ülikool. 1970. aastal kuulutas Ameerika Ühendriikide Riigidepartemang Lincolni põgenikusõbralikuks linnaks. Seejärel on linna asunud põgenikke Vietnamist, Birmast, Sudaanist, Iraagist, Afganistanist ja Lähis-Idast.